Det Økonomiske og Sociale Udvalgs udtalelse om »Kommissionens forslag til Rådets forordning (EF) om anvendelse af et flerårigt arrangement med generelle toldpræferencer for perioden 1. januar 1999 til 31. december 2001« (1999/C 40/09)

Det Økonomiske og Sociale Udvalg besluttede den 2. december 1998 under henvisning til forretningsordenens artikel 23, stk. 3, at afgive udtalelse om det ovennævnte emne.

Det forberedende arbejde henvistes til ØSU's Sektion for Eksterne Forbindelser, som udpegede Helmut Giesecke til ordfører. Sektionen vedtog sin udtalelse den 17. november 1998.

Det Økonomiske og Sociale Udvalg vedtog på sin 359. plenarforsamling af 2. og 3. december 1998, mødet den 2. december 1998, enstemmigt følgende udtalelse.

1. Indledning

1.1. I de sidste årtier har EU løbende forbedret sin handelspræferencepolitik over for udviklingslandene og foretaget tilpasninger til den seneste udvikling uden dog at lade nogle følsomme erhvervsgrene ubeskyttede. Det drejede sig i den forbindelse om ikke blot at tage bedre højde for de enkelte grupper af udviklingslandes forskellige behov, men også de europæiske importørers interesser.

1.2. Den sidste større revision af præferenceordningen trådte i kraft i 1995 for en ny tiårsperiode. Den indebar yderligere fremskridt med større transparens og forudsigelighed, både hvad angår forvaltningen i udviklingslandene og for de importfirmaer, der ønsker at koncentrere deres handelsbestræbelser på klart overskuelige markeder.

1.3. Som noget nyt kunne enkelte udviklingslande belønnes for gode resultater på det sociale og miljømæssige område samt i narkotikabekæmpelsen. Endvidere kunne mere udviklede udviklingslande gradvist unddrages sådanne handelsfremmende foranstaltninger ved hjælp af en gradueringsordning.

1.4. Efter forløbet af de tre første år af den nye gyldighedsperiode foreslås nu yderligere forbedringer og tilpasninger.

2. Kommissionens forslag

2.1. For at lette anvendelsen af præferenceordningen skal de yderst forskellige bestemmelser for industri- og landbrugsprodukter samles i én enkelt forordning og være i kraft indtil 31 december 2001.

2.2. På grund af den aktuelle udvikling i Asien foreslår Kommissionen, at den planmæssige ajourføring af de oplysninger, der ligger til grund for gradueringen, først sker på et senere tidspunkt.

2.3. Den særlige ansporende ordning til fremme af narkotikabekæmpelsen til fordel for Andes-landene og de mellemamerikanske lande betragtes stadig som nødvendig og vil på visse yderligere betingelser blive fortsat. Inden for industrisektoren udvides disse særlige ansporende ordninger til også at omfatte lande i det centralamerikanske fællesmarked og Panama. Nyt er endvidere, at ydelsen af yderligere tilskyndelser ud over de normale ansporende ordninger for fremtiden gøres betinget af overholdelsen af sociale og miljømæssige normer.

2.4. Listen over træprodukter fra tropiske skove, der begunstiges under miljøklausulen, udvides nu til en række biprodukter fra tropiske skove.

2.5. I øvrigt bekræfter Kommissionen sit tilsagn om inden 2005 at sikre toldfri adgang for praktisk taget alle varer med oprindelse i de mindst udviklede lande i overensstemmelse med de gældende regler for AVS-landene.

3. ØSU's bemærkninger

3.1. ØSU ser med tilfredshed på, at EU's tilbud fremlægges på dette kritiske tidspunkt for verdensøkonomien. I flere og flere udviklings- og reformlande, ja i hele regioner er den økonomiske udvikling præget af krise, der i visse tilfælde sågar kan destabilisere deres demokratiske system. På denne baggrund kan den politiske betydning af EU's handelspolitik med løfte om kontinuitet og pålidelighed ikke undervurderes.

3.2. ØSU anerkender Kommissionens bestræbelser på vedvarende at udvikle den bestående generelle toldpræferenceordning. Det seneste eksempel herpå er tilbuddet om yderligere præferencemargener til gengæld for overholdelsen af internationalt anerkendte grundstandarder på det sociale og miljømæssige område samt - i visse lande - i narkotikabekæmpelsen.

3.3. ØSU anerkender endvidere Kommissionens bestræbelser på så vidt muligt at forenkle de hermed forbundne komplicerede administrative procedurer. I den forbindelse bifaldes det kraftigt, at alle bestemmelser samles i en enkelt forordning.

3.4. ØSU billiger Kommissionens forslag om først på et senere tidspunkt at foretage en ajourføring af de oplysninger, der ligger til grund for gradueringen på baggrund af den økonomiske udvikling i flere udviklings- og reformlande. Hvis ikke måtte man for visse landes vedkommende regne med en urimelig forringelse af deres nuværende situation. ØSU imødeser med interesse den bebudede rapport fra Kommissionen.

3.5. I denne forbindelse opfordrer ØSU Kommissionen til at se nærmere på den hidtidige »de minimis«-bestemmelse (artikel 30, stk. 2) og tage stilling til, om de relevante beløb burde forhøjes. Også dette ville være et positivt tegn på det rette tidspunkt.

3.6. ØSU foreslår endvidere, at de generelle præferenceordninger kommer til at omfatte alle de vigtigste arbejdsnormer, som indgår i ILO's erklæring om grundlæggende principper og rettigheder på arbejdspladsen. Artikel 12 bør således ændres til også at omfatte ILO-konvention nr. 100 og 111.

3.7. ØSU beklager endnu en gang, at en række EU-medlemsstater endnu ikke har ratificeret visse af disse konventioner, navnlig nr. 138.

3.8. ØSU har gentagne gange givet udtryk for, at transparens og forudsigelighed er væsentlige kriterier for en bredt accepteret og dermed virkningsfuld præferenceordning i de begunstigede lande og hos de europæiske importører (). ØSU ville derfor sætte megen pris på, at Kommissionen fremover tillægger dette aspekt endnu større vægt.

3.9. ØSU er yderst tilfreds med, at Kommissionen i tiden indtil 2005 vil sikre toldfri adgang for praktisk taget alle industrivarer med oprindelse i de mindst udviklede lande samt forenkle de oprindelses- og kummuleringsregler, der gælder for sådanne leverancer. Det ville dog være ønskeligt, om denne proces kunne afsluttes tidligere.

3.10. ØSU er enig med Kommissionen i, at foranstaltningernes globale neutralitet også fortsat skal betragtes som et prioriteret mål for Fællesskabets præferenceordning.

3.11. ØSU kan dog ikke vurdere virkningen af de tilbagestående ændringer af den generelle præferenceordning, især hvad angår princippet om den globale neutralitet, på grund af mangel på data. På denne baggrund opfordres Kommissionen til udførligt at redegøre for den værdimæssige udvikling i de præferencebegunstigede indførsler fordelt på leverandørlande.

3.12. I tilfælde, hvor der er manglende vilje til administrativt samarbejde hos myndighederne i de begunstigede lande, ønsker Kommissionen i fremtiden i eget regi at kunne iværksætte procedurer, som fører til 3 eller 6 måneders udelukkelse af de pågældende lande fra præferenceordningen. ØSU har forbehold over for overdragelsen af yderligere kompetencer til Kommissionen, men disse forbehold må vige i betragtning af, at beslutningsprocessen uden tvivl vil blive kortere. ØSU anser det dog for absolut nødvendigt at beskytte de berørte importlande gennem passende mekanismer. Eventuelle tvivl om enkelte landes korrekte anvendelse af præferencebestemmelserne bør derfor på et tidligt tidspunkt offentliggøres i EF-Tidende. Kontrakter, der bevisligt er indgået inden en sådan offentliggørelse, bør under alle omstændigheder ikke berøres af de foranstaltninger, der i givet fald måtte iværksættes.

Bruxelles, den 2. december 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 73 af 9.3.1998, s. 98.